Document ID: 31988L0465

KOMISJONI DIREKTIIV,
30. juuni 1988,
millega kohandatakse tehnika arenguga nõukogu direktiivi 78/764/EMÜ põllu- või metsamajanduslike ratastraktorite juhiistet käsitlevate liikmesriikide õigusaktide kohta
(88/465/EMÜ)
EUROOPA ÜHENDUSTE KOMISJON,
võttes arvesse Euroopa Majandusühenduse asutamislepingut,
võttes arvesse nõukogu 4. märtsi 1974. aasta direktiivi 74/150/EMÜ põllu- või metsamajanduslike ratastraktorite tüübikinnitust käsitlevate liikmesriikide õigusaktide ühtlustamise kohta,[1] viimati muudetud direktiiviga 88/297/EMÜ,[2] eriti selle artiklit 11,
ning arvestades, et
tänu saadud kogemustele ja käesoleva hetke tehnoloogilistele võimalustele saab direktiiviga 87/354/EMÜ[3] muudetud nõukogu direktiiviga 78/764/EMÜ[4] sätestatud standardsete traktorite klassifikatsiooni muuta ja täpsustada ning täiustada teatud sätteid;
Euroopas ja Ameerika Ühendriikides läbi viidud uurimuste põhjal on uue klassifikatsiooni heaks kiitnud ka ISO;
käesolevas direktiivis ettenähtud meetmed on kooskõlas põllu- või metsamajanduslike traktorite kaubanduselt tehniliste tõkete kõrvaldamist käsitlevate direktiivide tehnika arengule kohandamise komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 78/764/EMÜ I ja II lisa muudetakse kooskõlas käesoleva direktiivi lisaga.
Artikkel 2
1. Alates 1. oktoobrist 1988 ei või üksi liikmesriik:
a) - keelduda traktoritüübile EMÜ tüübikinnituse andmisest, direktiivi 74/150/EMÜ artikli 10 lõike 1 viimases taandes nimetatud dokumendi väljastamisest, siseriikliku tüübikinnituse andmisest, ega
- keelata traktorite kasutuselevõtmist,
kui nimetatud traktori või traktorite tüübi juhiiste vastab käesoleva direktiivi sätetele;
b) - keelduda juhiistme tüübile osa EMÜ tüübikinnituse või siseriikliku tüübikinnituse andmisest, kui selle tüübi istmed vastavad käesoleva direktiivi sätetele, või
- keelata selliste juhiistmete turulelaskmist, mis kannavad vastavalt käesoleva direktiivi sätetele väljastatud osa EMÜ tüübikinnituse märki.
2. Alates 1. oktoobrist 1989 liikmesriigid:
a) - ei tohi enam väljastada direktiivi 74/150/EMÜ artikli 10 lõike 1 viimases taandes nimetatud dokumenti traktoritüübile, mille juhiiste ei vasta käesoleva direktiivi sätetele,
- võivad keelduda siseriikliku tüübikinnituse andmisest traktoritüübile, mille juhiiste ei vasta käesoleva direktiivi sätetele;
b) - ei väljasta osa EMÜ tüübikinnitust juhiistmele, mis ei vasta käesoleva direktiivi sätetele,
- võivad keelduda siseriikliku osa tüübikinnituse andmisest juhiistmele, mis ei vasta käesoleva direktiivi sätetele.
Artikkel 3
Liikmesriigid jõustavad käesoleva direktiivi täitmiseks vajalikud õigusnormid hiljemalt 30. septembriks 1988 ja teatavad nendest viivitamata komisjonile.
Artikkel 4
Käesolev direktiiv on adresseeritud liikmesriikidele.
Brüssel, 30. juuni 1988

Labels: 8
6